ธนาคารออมสิน ประกาศปรับลดอัตราดอกเบี้ยเงินกู้ร้อยละ 0.10 - 0.25 และปรับลดดอกเบี้ยเงินฝากบางประเภทถึงร้อยละ 0.25 มีผลวันที่ 26 มีนาคม 2563
ธนาคารออมสิน ประกาศปรับลดอัตราดอกเบี้ยเงินกู้ร้อยละ 0.10 - 0.25 และปรับลดดอกเบี้ยเงินฝากบางประเภทถึงร้อยละ 0.25 มีผลวันที่ 26 มีนาคม 2563นายชาติชาย พยุหนาวีชัย ผู้อำนวยการธนาคารออมสิน เปิดเผยว่า เพื่อช่วยแบ่งเบาภาระลูกค้าและประชาชน ในช่วงสถานการณ์การแพร่ระบาดของโรคโควิด – 19 ตั้งแต่วันนี้ 26 มีนาคมเป็นต้นไป ธนาคารออมสิน ได้ประกาศปรับลดอัตราดอกเบี้ยเงินกู้และเงินฝาก โดยอัตราดอกเบี้ยเงินกู้ปรับลดร้อยละ 0.10-0.25 ได้แก่ อัตราดอกเบี้ยเงินกู้ขั้นต่ำประเภทเงินกู้ที่มีระยะเวลา หรือ MLR (Minimum Lending Rate) ปรับลดลงอยู่ที่ร้อยละ 6.275  อัตราดอกเบี้ยเงินกู้ขั้นต่ำประเภทเงินเบิกเกินบัญชี หรือ MOR (Minimum Overdraft Rate) ปรับลดลงเหลือร้อยละ 6.245 และอัตราดอกเบี้ยเงินกู้ลูกค้ารายย่อยชั้นดี หรือ MRR (Minimum Retail Rate) ปรับลดลงเหลือร้อยละ 6.370 สำหรับดอกเบี้ยเงินฝาก ธนาคารออมสิน ได้ปรับลดในอัตราร้อยละ 0.00-0.25 ทุกประเภท ได้แก่ ประเภทบุคคลธรรมดา ปรับลด เป็นร้อยละ 0.375-1.625% (อัตราดอกเบี้ยตามวงเงินฝาก) ประเภทนิติบุคคลทั่วไป ปรับลด เป็นร้อยละ 0.25-0.675 ประเภทส่วนราชการ รัฐวิสาหกิจ และองค์กรของรัฐ ปรับลด เป็นร้อยละ 0.25-0.725 และผู้ฝากประเภทสถาบันการเงิน สหกรณ์ออมทรัพย์ และสหกรณ์การเกษตร ปรับลด เป็นร้อยละ 0.25-0.675 แต่ธนาคารจไม่ปรับลดดอกเบี้ยผู้ฝากประเภทนิติบุคคลไม่แสวงหากำไร ซี่งเป็นผู้ฝากองค์กรปฏิบัติงานเชิงสังคม-เพื่อสาธารณกุศล ยังคงอัตราดอกเบี้ยร้อยละ 0.50 -1.475